Kruger-beeld word massiewe 3D-afdruk | Maroela Media
Die Krugerbeeldegroep wat in brons gegiet en opgeveil gaan word (Foto: Janie Monsieur)
Die Federasie van Afrikaanse Kultuurvereniginge (FAK) het Donderdag sy planne bekendgestel om die Kruger-beeldegroep wat tans op Kerkplein in Pretoria staan, se toekoms te bewaar deur middel van massiewe 3D-skanderings en -afdrukke.
Dr. Danie Langner, besturende direkteur van die FAK, en Flip Buys, voorsitter van die Solidariteit Beweging, het albei by die bekendstelling van dié projek by die Voortrekkermonument in Pretoria gepraat.
Die skandering van die beeldegroep (Paul Kruger en die vier brandwagte) is sover bekend die eerste wat van 3D-skanderingstegnologie op hierdie skaal gebruik maak. Die massiewe standbeeld van Kruger is 4,04 m hoog en is in 1896 deur Anton van Wouw gemaak. Nadat die beeld op verskeie plekke gestaan het, is dit op 10 Oktober 1954 deur die destydse eerste minister DF Malan op Kerkplein onthul.
Die kunstenaar Jacques Müller (Foto: Janie Monsieur)
Die kunstenaar Jacques Müller wat die skandering bestuur, sê die 3D-beeld gaan net so groot wees soos die oorspronklike beeld. Hy sê dit is 'n reuseprojek en dat dit sowat twee maande gaan neem om die beeld van Kruger te druk. Elk van die vier brandwagte se figure vat sowat een maand omdat hulle kleiner is.
Langner sê dié projek is 'n manier vir Afrikaners om eienaarskap te neem van hul erfenis.
"Ons sê hiermee ons is trots op en lief vir ons geskiedenis, en ons het 'n verantwoordelikheid teenoor ons geskiedenis," sê hy.
Hoewel die Kruger-beeldegroep al dikwels onder vandalisme deurgeloop het, sal die 3D-afdrukke van die beelde 'n 100% replika van die oorspronklikes wees.
Langner het ook bekendgemaak dat die FAK Saterdag met die 140ste herdenking van die Eerste Vryheidsoorlog 'n Krugerfonds tot stand bring. Die Krugerfonds sal beoog om die kunswerke op Kerkplein te bewaar en ook om verdere Afrikaner-erfenis te bewaar.
"Ons gaan hierdie beeldegroep in brons giet en dit dan internasionaal opveil. So sal ons genoeg geld insamel om ander Afrikaner-erfenisse wat bedreig word, op dieselfde wyse te kan bewaar en koester."
Dr. Danie Langner by die bekendstelling van die Kruger-projek by die Voortrekkermonument in Pretoria (Foto: Janie Monsieur)
Buys het gesê daar is sonder twyfel 'n beweging om die Afrikaner se geskiedenis te kriminaliseer om ander mense beheer te gee oor die toekoms. Daarom is dit vir hom belangrik dat die Kruger-projek aangepak word om die geskiedenis te normaliseer.
"Ek is soms meer bekommerd oor ons verlede as ons toekoms – want 'n mens het nie gedink dat selfs jou verlede nie meer veilig is nie. Jou verlede en geskiedenis kan ook gesteel word," sê hy.
"Die Kruger-projek is maar een voorbeeld hoe ons deur moderne tegnologie ons geskiedenis kan herstel en terugvat. Terselfdertyd word dit toeganklik gemaak, sonder om die kulturele landskap van Kerkplein of plekke waar ander monumente is te beskadig."
Die afdrukke gaan gedetailleerde replikas wees van die oorspronklike standbeelde (Foto: Janie Monsieur)
'n Afdruk van een van die brandwagte wat deel vorm van die Krugerbeeldegroep (Foto: Janie Monsieur)
'n 3D-afdruk van een van die vier brandwagte wat op skaal van die oorsponklike standbeeld gedruk is (Foto: Janie Monsieur)
Dr. Danie Langner, prof. Alex Duffy, Jacques Müller, Hannes Noëth en Flip Buys by die bekendstelling van die Kruger-projek by die Voortrekkermonument in Pretoria (Foto: Janie Monsieur)
'n Kleiner weergawe van die afdruk van Paul Kruger se standbeeld (Foto: Janie Monsieur)
Dr. Danie Langner, Flip Buys en Jacques Müller by die bekendstelling van die Kruger-projek by die Voortrekkermonument in Pretoria (Foto: Janie Monsieur)
Goed gedoen! "Ons sal self" Doen só voort!
Welgedaan, FAK. Doe so voort!!
As 'n manier om fondse in te win, moet die FAK nou die 3D scanderings neem, en lessenaar groote (+/- 15cm hoog elk) van die 4 pragbeelde druk en dan verkoop. Ek dink dit sal veral baie afkeur kry!